nunc Octāviānus et Antōnius inimīcī erant. ‘tempus est,’ nūntiāvit Octāviānus, ‘cum Antōniō pugnāre. mihī Agrippa dux nāvium erit, quod Agrippa comes optimus est.’

Antōnius Cleopātram sociam habēbat. ‘plūrēs et maiōrēs nāvēs habeō quam Octāviānus,’ inquit Antōnius, ‘quod Cleopātra pecūniam plūrimam habet. Octāviānum vincam!’ nāvēs Octāviānī minōrēs erant, sed facilius erat hās nāvēs movēre. in proeliō Actiacō Agrippa nāvēs celeriter mōvit: nautae circum nāvēs Antōniī nāvigāre poterant; itaque nautae nāvēs Antōniī incendere et dēlēre poterant. Cleopātra, ubi cōnspexit nautās Agrippae nāvēs incendere, perterrita erat. ‘quō fugiam?’ inquit Cleopātra. ‘hīc maximum est perīculum.’

deinde Cleopātra nāvēs suās per undās dūcēns fūgit. tum nautae Antōniī quoque, ubi vīdērunt Cleopātram fugere, perterritī erant. ‘ecce!’ clāmāvērunt, ‘Cleopātra et nautae per undās fugiunt! nunc vincere nōn possumus.’ deinde nautae Antōniī quoque fugiēbant. Antōnius nautās fugere vīdit; deinde Antōnius magnopere dēspērābat: ’multae nāvēs incēnsae sunt; multae nāvēs dēlētae sunt; multī nautae perterritī sunt. neque satis nāvium, neque satis nautārum habeō. relictus sum. nunc vincere nōn possum.’

Antōnius quoque fūgit: ‘fortasse terrā, nōn marī, cum Octāviānō pugnābō,’ putāvit. posteā autem, ubi mīlitēs suōs pugnāre nōlle intellēxit, miserrimus erat. ‘Octāviānus,’ sibi inquit, ‘mē vīcit.’ deinde audīvit Cleopātram mortuam esse. ‘neque mīlitēs neque comitēs habeō,’ inquit Antōnius magnopere lacrimāns. Antōnius maximē dēspērāns gladiō suō sē vulnerāvit. ‘nunc tempus est perīre,’ inquit miserrimē. subitō tamen audīvit Cleopātram nōn mortuam esse. ‘ad Cleopātram mē ferte!’ clāmāvit. Antōnius magnopere vulnerātus ad Cleopātram advēnit. nōn multō posteā in sinū Cleopātrae periit.

Octāviānus laetissimus erat. ‘quis nunc contrā mē pugnābit?’ sē rogāvit. ‘unde inimīcī venient? Antōnium Cleopātramque vīcī. itaque omnēs inimīcōs vīcī. nunc omnibus Rōmānīs pāx erit.’